ไฟแนนซ์ทูเดย์
ใจฮิน
28 เม.ย. 2558

ใจฮิน
...สมหมาย ภาษี รมว.คลัง บอกกลางที่ประชุมผู้บริหารระดับสูงกระทรวงการคลัง เมื่อสัปดาห์ที่ผ่านมา จะไม่มีการเปลี่ยนตำแหน่งปลัดกระทรวงการคลัง ทำให้ รังสรรค์ ศรีวรศาสตร์ นั่งเก้าอี้ปลัดคลังไปถึงเกษียณอายุราชการเดือน ก.ย.นี้ อย่างไร้กังวล
...สำหรับการโยกย้ายผู้บริหารกระทรวงการคลังตำแหน่งอื่น เห็นท่าจะต้องใช้เวลาพิจารณาให้เหมาะสมอีกสัปดาห์ เนื่องจากสัปดาห์นี้ พล.อ.ประยุทธ์ จันทร์โอชา นายกรัฐมนตรี ไปต่างประเทศ จึงต้องเลื่อนโผโยกย้ายเข้าที่ประชุมคณะรัฐมนตรีสัปดาห์หน้า ที่น่าจับตาว่าจะได้ขยับดีขึ้น มีทั้ง อำนวย ปรีมนวงศ์ ผู้ตรวจคลัง และ สาธิต รังคสิริ ผู้ตรวจคลัง ส่วนจะได้ตำแหน่งอะไรต้องลุ้นกันอีกหลายยก
...ในที่สุด สมชัย สัจจพงษ์ อธิบดีกรมศุลกากร ก็ยื่นหนังสือลาออกจากประธานสำนักงานสลากกินแบ่งรัฐบาลกับกระทรวงการคลังเป็นที่เรียบร้อย ที่ต้องยื่นลาออกช่วงนี้ ไม่ใช่ว่าแก้ปัญหาราคาสลากขายเกินราคา 80 บาท ไม่สำเร็จ แต่เพราะต้องหนีแรงปะทะ เรื่องการประเมินผลงานของผู้อำนวยการสำนักงานสลากฯ ที่เป็นคนของกองทัพ และมีแนวโน้มว่าจะไม่ผ่านการประเมิน 
...จับตาการประชุมซูเปอร์บอร์ดปลายเดือนนี้ กุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ เตรียมรายงานแผนการฟื้นฟูธนาคารอิสลามแห่งประเทศไทย (ไอแบงก์) ที่ไม่คืบหน้า ทำให้หนี้เสียของธนาคารเพิ่มขึ้น จนต้องหาทางแก้ปัญหาแบบใหม่ เพราะกว่า 6 เดือนที่ผ่านมา ฐานะของไอแบงก์ไม่ดีขึ้น
...สมหมาย ในฐานะ รมว.คลัง ยังเงียบสนิทกับการแต่งตั้งประธานคณะกรรมการธนาคารแห่งประเทศไทย (ธปท.) คนใหม่ เพราะต้องรอสัญญาณจากฝ่ายการเมืองว่าจะไฟเขียวให้ใครนั่งในตำแหน่งนี้ ต้องบอกว่า ประธานบอร์ดแบงก์ชาติถือว่าเป็นตำแหน่งที่สำคัญ เนื่องจากปีนี้ ประสาร ไตรรัตน์วรกุล ก็จะครบวาระในตำแหน่งผู้ว่า ธปท. 5 ปี ต้องสรรหาคนใหม่เช่นเดียวกัน หากได้ประธานและผู้ว่า ธปท.ที่เป็นมืออาชีพ ก็จะสร้างความเชื่อมั่นทางเศรษฐกิจมากขึ้น